GENESIS 



Genesis uruode qui u erdmi taningai ome hebreode ore 
uruode. Darujna aoi ude urusarasori u jnani bajai Moises 
nanique. Yirajdgo Dupade isocai uje pesu cuchade iji 
taningai nanique gu Moises urusarane udojo uje i u Genesis. 
Mu yirajdgo uje ipesungori u Dupade ujnacari ome disi ejoi 
Pablo urusarane uje churusdre darusarane ome Colosas 
gosode nanique uje darujna aoi ute i u Colosenses. Enga 
urusarane chosi te: "Pibojma Dupade, mu sene pimo uje 
Ujnacari di iji jnumi. Enga bajaguipise Ujnacari tute ome 
cuchade jnese, enga u uje gajneque cuchade jnese. Enga 
Dupade Ujnacari upo ft uje Dupade chutbri nanique ujetiga 
pesu cuchade jnese iji gueode, erdmone ore jnese. Ute ipesute 
yoquimone cucha jnese, enga pesapo cucha pondyone fl uje 
que yimongo ome yoquedodie to. Pesu eduguejnane jnese ore 
uringane eduguejna, enga pesapo pujopiedie jnese fi. Dupade 
utocaidi tu Dajnacari ujetiga pesu cuchade jnese, enga 
Dupade ajeode u ujetiga Ujnacari gajnengdpo damaningone 
cucha jnese fl. Cristo je jogate nanique uje cuchade que 
ijnoque. Enga ute e u uje suse dapesudode cucha udore 
quigode guio iji derejnane." 

Colosenses 1:15,16,17 

Dupade anguromeone u daruode nanique ome 
dapesudode cucha jnese iji erami, gate ore 

-L 1 Iji taningai uje Dupade pesu cuchade iji taningai 
enga pesu jnumi, gate ore jnese. 2 Mu iji taningai nanique 
enga jnumipis uje cama Dupade pesu cucharique. Mu que 
pimo jnumi gotique uje yodi iragu erami gu. Enga 
juduguejna jnumi enga que pimo cucharique gotique. Mu 
Dupade Ujopie Espiritu Santo chicai yui, chicai yui ujetiga 
pesu. 

3 Quigade enga Dupade narare enga chojninga: 
"jDirecaringue a, be guesi!" 

Ga doi guesi. 4 Dupade chimo uje doi guesi ga irasique uje 
ueradejna ipesudi. Enga je u uje Dupade cara utataringuei, 
direcaringuei ore jogadode ome nane. 5 Dupade chlcare diri 
aja direcaringuei; je basa ga chicare dejai taja dejai uje 
judiiguejna. Enga Dupade imaningone u udojo iji dire 
chojmarai nanique. 

6 Quigade enga Dupade narare enga chojninga: "Yodi a, 
ajuque ua enga bapeque uneque chicaji gate; je uneque 
chicaji jnumi. Yigaidi tu gu ujetiga yodode cara dajogadode 
ome nane." 

Enga je u uje Dupade uruode tocade. 

7 Enga cho jetiga Dupade suru yodi yui iji gate uje cara 
ore jogadode ome nane nanique. Mu yodode ufiane doji gate, 
je basa ga yodode ufiane doji jnumi. Chamanaje Dupade 
suru yui gu. 8 Enga Dupade chlcare gate aja gatajnoquei 
yuminori. Enga Dupade imaningone u udojo iji dire 
chojmarai to. Mu yataja nane enga e gare dirode ome uje 
Dupade pesu cuchade iji taningai nanique. 

9 Dupade nararapo ri enga chojninga: "Yodode a, uje 
uacagiisoi jnumi, ajucho uaguiji nane enga acayoi gajno 
cuchabedie iji erami jnese, tiedie rl Enga atayo uagaja nane 
iji jogate chojmararique. Yigaidi tu ujetiga cajnore jnumi 
enga pijoque." 

Enga Dupade uruode e tocade. 10 Enga jlraque obirejna 
jnumi enga cajnoripise. Enga jnumi i tu jnumi ome Dupade. 
Je basa ga Dupade imatade yocho chata raja nane ga i tu 
yote quedejnai ome Dupade. 

Enga Dupade chajire dapesudode udore enga irasique re 
uje ueradipiso. 11 Jecute Dupade nararapo ri ga 
chojningame jnumi: "Apesu ua enga uerate ua enga cucha 
pacade jnese deji ua. Yojningane u jnacarade, cucha pacade 
ore ri ujetiga ajnunie cuse jnese; je aja poridie ri ujetiga udire 
sue enga udire adie cuse jnese to." 

Enga Dupade uruode e tocade. 12 Enga jnumi uerate enga 
cucha pacade deji jnese, mu ore cara ome nane. Unane adie 
cuse uje yajo, mu ajnunie deji udire uje pacaque gate ajnunie. 
Je basa ga unane que araque cus mu ajnunie deji bisideque 
ga sue bisideque to. Enga Dupade chajire cucha pacade, 
poridie, jnacarade ore enga irasique re uje ueracho cuchade 
udore jnese. 13 Dupade imaningone u iji dire chojmarai to, 
mu yataja dirode aja nane ga e gadioque uje Dupade pesu 
cuchade iji taningai nanique. 

14,15 Enga Dupade nararapo ri enga chojninga: 
"Direcaringueone uaque a, beyoi guesi enga ajfiacho jnumi 
gai. Ajucho dire chojmara chojmarane jnese jne enga direca 
pei, je basa ga judiiguejna pei. A erami jogosorone ore chimo 
dejade, dirode gatuaque jne gu uaque. Enga a ore chiraja 
cuchade to jne gu uaque. A ore chiraja sequeredie erueode gu 
uaque jne. Enga tejnuringai a diji esode gatuaque gu uaque 
jne. Je cho gajnetui jne. A ore chiraja to gu uaque jne uje 
uacapeso sequere ome ore." 

Enga Dupade uruode udojo tocade. 16 Dupade pesu 
direcaringue cuchabode nanique enga gare ore. Querupise 
unai ome jorai. Enga ute u uje chijnate jnumi, erami ore gai 
iji dirode jnese. Je basa ute jorai chijnate erami gai iji dejade. 
Enga Dupade pesu guedodie to iji gate enga udire chijnate 
erami gai to iji dejade. 17 Enga Dupade pesu dapesudode 
udore jogadode iji gatajnoquei. Gaidi u gu ujetiga ore 
chijnate erami gai. 18 Enga Dupade chutSri dapesudode iji 
gate: guede, guedoside, guedodie ore ujetiga ore cara 
dajogadode ome nane ujetiga jecucha guede tocade iji 
durasedie jnese ga direca erami. Mu guede chaca enga 
judiiguejnapo erami ri iji dejade jnese. Enga Dupade chajire 
dapesudode iji gate enga ueracho jnese enga irasique re uje 
ueracho jnese iji gate. 19 Enga Dupade chimate dapesudode 
udore iji dire chojmarai to, mu yataja dirode aja nane enga e 
gagajni uje Dupade pesu cuchade iji taningane nanique. 

20 Udojo quigade enga Dupade nararapo ri enga catecari 
yote quedejnane enga chojninga: "Yote quedejna, apesu 
bajogonorone cucha to jne, je aja chugupere ponayone 
ujetiga ore choji eramone jnese." 

Enga Dupade uruode udore e tocade. 21 Dupade pesu 
oyitedateode to nanique enga deji yote quedejnadateode. 
Enga pesu yodode unane jogosorone jnese to ri, je aja 
chugupere ponayone jnese to. 

Enga Dupade chajire dapesudode udore enga irasique re 
uje ueradipiso ipesudode. 22 Enga Dupade cho daruja 
dapesudode udore ga chojninga: "Oyidode uaque a, a 
uacapiejna jne enga a aretayo yodode, yote quedejnane ore iji 
eramone jnese jne. Je chopo ri chugiiperone uaque ri, a jiepisi 
uaque to jne ri iji gateode iji erami lidode jnese." 

23 Dupade chimate chugiiperone, oyidode ri iji dire 
chojmarai to ri, enga yatagoja dirode aja nane enga e chejna 
yijmanai uje Dupade pesu cuchade iji taningapisi. 

24 Enga Dupade nararapo ri enga chojninga: "Jnumi a, a 
pipesute cuchisode iji ua jnese jne. Yojningane u cuchiso 

paragode jnese, je aja cuchiso sijnangone jnese to ri. Je aja 
cuchiso ponayone unane jnese to uje que ore guicharique 
cuse uje quirique ore dique iji jnumi." 

Enga Dupade uruode udore e tocade enga cuehisode udore 
jnese e deji erami udode jnese. 25 Dupade chajire dapesudode 
udore cuchiso jnese enga irasiguipise re uje ueradipiso. 

26 Enga Dupade e nararapo ri enga chojninga: "Cuchade 
e deji jnese ga yico ga yipeco yocajniirique jnani. Enga a 
gajneque yoquipesudode cuchiso ponayo jnese: oyidode, aja 
chuguperone, je aja cuchiso paragode, je aja sijnangone ri, je 
aja udore ore to uje que ore guicharique cuse uje quirique ore 
dique iji erami." 

27 Iji taningai uje Dupade pesu jnani nanique 
enga pesu jetiga je chopise. Mu que gusu jnani 
gotique mu jora je u ipesude cheque to ri. 

28 Je u uje Dupade chopo dariija dapesudode 
udore to ri ga chojninga: "A jiei uacatigo jne ga 
ore iragu erami jne. Enga uacajnecho yipesudode 
cucha unane jnese iji erami enga afiurupusu guio 
jne. Enga cuehisode, oyidode, chuguperone, je aja 
cuchiso unane jnese to uje que ore guicharique 
cus, a ore todo uaque jne, jnanione uhiiaque." 

29 Quigade ga Dupade catecarapoi dapesudi jnani bajai 
ore ri enga chojninga: "Cajicho to cucha pacade jnese uje 
ajnunie cuse enga uacajnecho udojo. Cajichopo poridie ri uje 
arigo cuse, uacajnecho udire to. A acho cucha ajnunie jnese, 
je aja adie jnese to ri. 30 Je basa ga chuguperone, cuchiso 
sijnangone, cuehisode unane uje quirique ore dique a ore 
gajneque cuchade iji jnumi jne jeta ore tagu jnumi 
jogonorone udore jne." 

Enga Dupade uruode e tocade. 31 Enga je u uje Dupade 
chajire dapesudode cucha jnese enga irasique re uje 
ipesudode cucha ueradipiso jnese. Enga Dupade e pesu 
cuchade udore iji dire chojmarai to, mu yatagoja dirode aja 
nane enga e chojmara iji ti dirode uje Dupade chimate 
dapesudode cucha jnese iji erami taningai nanique. 

^j IE Dupade chimate cuchade jnese nanique, je iji 
gate, jnumi ore. 2 Uje e chise dirode uje e gare iji ti enga 
Dupade e cha pesu cuchade uje e chimate gu. Enga e cho 
dajnare. 3 Enga Dupade doi enga cho daruja dire garijitia 
enga chojninga: "A dire puyai tu ua jne. Chamaiiaje e 
yimate yipesudode cucha ponayo gu enga yo yujnare iji dire 
garijitia ude." 4 Purusarane udojo jiidi tu cuchade iji 
taningapisi uje Dupade pesu cuchade iji gate, jnumi ore jnese 
nanique. 

Yocangaradejnai Dupade pesu dajutieabia ome 
dapesudi jnani 

5 Uje Dupade quene pesu cuchade iji gate, jnumi ore 
nanique enga cama cucha pacatique cuse nanique iji jnumi 
ude. Que ugarataque sue iji jnumi nanique. Chamaiiaje 
Dupade cama chiroque gueode aja jnumi nanique gu. Enga 
cama ayorerique depoji ri ujetiga doi enga chutariji jnumi 
nanique. 6 Ijnoque guei iji taningapisi mu marata jnumi 
bisideque nanique enga cuchade quera gu marataringuei ute 
nanique iji erami jnese. 7 Je u nanique uje Yocangaradejnai 
Dupade chisa nanique dachabei enga chipocasu dachabei 
nanique enga pesu ayorei iji nanique. Enga pesu jnani 
ujunane nanique enga na dajnari aja ujunane ajei enga je u 
uje ay ore ueca ute nanique iji taningapisi uje pesu nanique. 

8 Udojo quigade enga Yocangaradejnai Dupade pesu 
dajutieabia ome dapesudi jnani. Enga pesu dajutieabia iji 
guede garani dosadi, enga puniri tute i tu Eden nanique. 
Enga jno dapesudi jnani udi aja dajutieabia nanique ujetiga 
cho daniri iji ute. 9 Enga Dupade pesu dejnai enga poridie 
jiejna iji enga ueradejna adie iji ute nanique ujetiga jnani 
bajai tagu adie udire nanique. Iji guejnai tute nanique enga 
chicha pore garedie aja dejnai gatocoro. Enga pore una 
ujetiga gosi tagu adie enga pucuecaringue eyiigojmai deji 
gosi. Je basa ga una deji to ujetiga gosi tagu enga chiraja 
cucha gajnarengone, cucha aregode ore iji fiane. 

10 Enga tie t&raji sibijnai iji puniri Eden nanique enga 
chayoja juticabia nanique enga juticabia ueradejna jnumi 
tiji nanique uje yodi chayoja. Enga tie tuate chajuque re 
nanique enga jmainie gagajni nanique enga chicaji eramone 
nanique. 11 Tiedie udire una i tu Pison nanique enga tie 
tuate chajni, chajni nanique iji puniri uje i u Havila. Enga 
chi jiepisi cucaraneringui iji puniri ute nanique uje 
cucaranenie udire chi ueradepisi enga nanganata enga i tu 
oro*. 

12 Enga chi orodie udire unaringui iji puniri ute jiepisi iji 
cucarane chojmara ajei gate ri enga chi ueradepisi enga chi 
oredie jiepisi nanique. Enga chi cucaraneringui depoji to ri 
enga chi utatapise una enga i tu onice*, je basa una 
nanganatapise enga quirique gati enga i tu opalo*, enga chi 
jiepisi cucaranenie udire oredie nanique. 13 Chi tiedie udire 
unaraque i tu Gihon nanique enga tie tuate jno nanique enga 
chipatigase re iji erami nanique enga chajni, chajni nanique 
iji puniri uje i u Cus. 14 Enga chi tiedie udire unaraque 
depoji nanique ri uje i tu Tigris. Enga tie tuate chi jno enga 
chicaji puniri uje i u Asiria nanique enga deji guede garani 
yui. Enga tiedie udire una i tu Eufrates to nanique. 

15 Yocangaradejnai Dupade que chicha jnani bajai taja 
dajuticabia bisideque nanique uje juticabia uate deji puniri 
Eden nanique. Mu pota jeta jnani bajai chajo jnumi tiji 
nanique enga chanuru guio. 16 Enga Dupade catecan jnani 
bajai enga chojninga: "Yipota jetiga agu poridie adie iji 
yejnai tude jnese. 17 Mu gusu pore chojmara adie ujetiga ca 
agu jne. Chamanaje uate u gu ujetiga araja cucha 
gajnarengone, cucha omone ore ome uate jne." Enga Dupade 
chojningapo ri: "Je urepise yu, jetiga agu ga a atoi jne." 

18 Udojo quigade enga Dupade chojninga: "Gajnareque 
ujetiga yipesudi jnani gusiiji erami ude. Jecute a yipesu 
joraraque jne ujetiga chata cuchade aja." 19,20 Enga je u uje 
Dupade chipocasu jnumi enga chi pesu cuchiso ponayone 
jnese, je aja chugiipere ponayone jnese to ri, enga jno udore 
lidi aja dapesudi jnani bajac. Pota gu ujetiga ipesudi jnani 
bajaque pesu cuchade udore iode ome ore jnese nanique. 
Jecute jnani bajai pesu cuchiso paragode udojo iode to 
nanique, je aja chuguperenie iode to nanique, je aja cuchiso 
sijnangone iode to nanique ri. Enga je jogate ore iode je aja 
dirode udojo to. Uje chimate cuchade iode udore mu que chise 
datajatoraque iji ore ujade. 21 Jecute Yocangaradejnai 
Dupade pesu jnani bajai ute nanique enga chisi ome 
moquedatei ome nanique. Uje mopise jnani bajai enga 
Dupade chijnime orotabidi, mu pesapo aoi te ri iji dajnimi 
orotabite jogadi. 22 Enga Yocangaradejnai Dupade pesu 

cheque iji dajnimi ute orotabite nanique. Enga chiringare 
jnani ute nanique eiiga chisi ome derane cheque ome 
nanique. 23 Enga jnani bajai niji enga chajire cheque enga 
chojninga: 

"jCho! Uate, yocadode je chopise fiane, ga je cho 
yocajnoqueode to rl. Pijniminguiji yorotabidi gu. Jecute a 
yicare cheque taja jne." 

24 Jecute ujetiga jnani pota chisa dacoteraque enga je 
nonome date, ore iji ta, enga gusu acoteraque ore ome fiane 
jeta ore nona nane jne enga ore cara dajogadode ome ore 
dayode, ore datedie ore jne. E ore gajneque nane ga cho 
jetiga chojmara oriji jnumi. 

25 Iji taningai nanique enga jnani bajai, cheque baje 
choquibio ore nanique, mu ijnoque pajegatigai iji ore 
nanique. 

Adan, Eva ore cho Dupade iroqueode gai nanique uje 
ore tagu garengue pore adie 

O 1 Ugai u uje aringacachoquipise nanique ome dojode 
cuchiso ore jnese uje Yocangaradejnai Dupade pesu ore 
nanique. Enga ugai tute chise cheque bajaque nanique enga 
catecari enga chojninga: 

— ^Jec ure ga Dupade charaque poridie udire jnese iji 
dejnai tute ujetiga acho udire adie? — 

2 Mu cheque chajnai enga chojninga: 

— Ungare. Dupade juega arie ujetiga yajo adie jnese iji 
juticabia. 3 Gusu chojmara uje charangome yoque iji 
dajuticabia gatocoro ujetiga ca yajo uate adie iji gatocoro 
jogoto. Dupade chingome yoque ujetiga ca yajo, je aja ujetiga 
ca yisagopo te ri. Chamanaje ujetiga yajo jeoga yisago enga 
chi yitogoi ome jne.— 

4 Mu ugai chajnai enga chojninga: 

—Que u gotique Dupade uruode. A ca atoyoi jne ujetiga 
acho garengue pore adie udire. — 

5 Ugai que catecari cheque baje enga chojninga: 

— Dupade chiraja arie ujetiga acho guejnai gatocoro jogoto 
pore adie enga je u ujetiga arajayo cucha gajnarengone, 
cucha aregode ore iji fiane enga a oyopise Dupade jne. — 

6 Jecute cheque chi chajire poria adie enga e pota iji 
dayipie. Enga e potapo to ri ujetiga chiraja cuchade to ome. 
Enga je doi enga chisa a uate enga e tagu to. Enga e chisi 
ome dabai enga e churaja. Enga abai tagu a tuate to 
nanique. 7 Uje ore tagu poria uate a tuate enga je u uje 

quene ore chiraja uje choquibi ore. Enga cho ujetiga quene 
orayipiedie chuchere dabayode enga ore chajire dejode. Enga 
je u uje ore chuga poridie acarane aja nane uje poria tuate i 
tu higuera* nanique, enga je u uje ore chaco dabayode 
nanique. 

8 Uje guede e chaca enga emi e di ga jnani, cheque ore 
chudute Yocangaradejnai Dupade guichai uje chicaji ore yui. 
Mu ore todo ga ore chayome enga ore pogu re iji poridie 
uechade ujetiga ca Dupade chimo ore. 9 Mu Yocangara- 
dejnai Dupade tibidi jnani enga chojninga: 

— ^Agiisoi rique a? — 

10 Mu jnani chajnai enga chojninga: 

— Yudute barichai que uje bacaji bajuticabia yui enga 
yitodopisa. Chamanaje choquibi yu gu. Jecute yipogu yu ome 
ua. — 

11 Enga Dupade catecari enga chojninga: 

— <^Gosi chingome uaque a uje choquibi uaque? £E acho 
yarengue pore adie que a? — 

12 Mu jnani chajnai ga chojninga: 

— Berane cheque uje basi ome yu dirica, uje chiese yatajato 
tu dirica, uate u uje churaja yu. Jecute yagu to ome uate. — 

13 Je u uje Yocangaradejnai Dupade catecari cheque uate 
to enga chojninga: 

— ^Gotique gu a uje baraja babai que?— 

Mu cheque chajnai Dupade uruode enga chojninga: 

— Ugai u que uje chara yu ga yagu barengue pore adie to. — 

14 Je u uje Dupade cho dariija ugai nanique enga 
chojninga: 

— Gajnarenguipise badode. Jecute a yo yuriija cuchisode 
jnese gu ua jne. Mu cuchiyi tupiisu ua jne. Je iji de a arajure 
bajei tiji jnumi jne, enga baboti a u jnumi jne. 15 A yipesu 
jne enga cheque, uhua uacamajo nane. Je cho uate ape disi 
ejorique, bape disi ejorique a ore cho damajo ome nane to jne. 
A chise dinique to jne ujetiga uate ape disi ejorique chiro 
batoi ome dajadia te jne. Je basa ga a agu uate ape disi ejoi 
guidogororaque to jne.— 

16 Enga Dupade cho dariija cheque to nanique enga 
chojninga: 

—A yipesu ua jne enga urosopise bacadie achamitigo ome 
ua jne jeta babode basiji ua. A uroso bacarigui achamitigo 
jne mu a jecucha ga amoji babai gari jne uje a bajeode u gu. 
Enga a jecucha babai gajneque jne ujetiga pangarate ome ua 
ujetiga sue babai jne. — 

17 Enga Dupade chopo daruja jnani to nanique ri enga 
chojninga: 

— E yo yunija ua gu uje bangari bacote enga bagu 
yarengue pore adie to ome bacote uate. Mu que gusu ua mu 
yo yunija jnumi to gu ua enga a parique erami gu ua jne. Je 
iji de enga be enga asa bejode jne enga a uajate basatigo 
cucha jne ome ua ujetiga apota agu cucharique. A asa bejode 
jne je aja batoringarique eruenique jne. 18 A amo jne uje 
cucha cataguedie, ojnatigo ore sue iji erami udode jnese gu 
ua jne uje yo yuriija ua. A quene arajayo to jne ujetiga acho 
cuchade unane iji erami uje que acho to nanique iji 
taningai. — 

19 Dupade chojningapome jnani te ri: 

—A amo jne uje a bo bajufiame ua jne uje basa bejode ome 
babosode, enga gajnetui doi guesi tiji bedodie. Enga a isoca 
basocai tute jne je aja batoringarique jne, ujetiga acapoji 
jnumi te rl Chamanaje jnupe ua ica uje quene yipesu ua ica, 
ga e baqui tupo jnumi jne rl— 

20 Enga je u uje jnani pesu dacote i enga i tu Eva ome ute 
nanique, uje i ute qui tu gu pucuecaringuei. Chiraja gu uje a 
erami unirisorone ore eca iji jnumi jnese gu uate, enga ore 
cho date iji uate jnese jne. 21 Enga Yocangaradejnai Dupade 
doi nanique enga chuje cuchisode nanique jeta pesu jnani, 
cheque ore iguiderigui iji udore aode nanique. 22 Dupade 
chojninga: "Jnani e cho yoque, uje chiraja cucha 
gajnarengone, cucha omone ore iji nane. Gajnareque jeta ute 
doi enga tagu poria una adie, uje gosi tagu uate adie enga 
eca gosi iji derejnane jnese/' 

23 Jecute Yocangaradejna Dupade doi jnani tute enga 
chijocare ore iji dajuticabia uate uje deji puniri Eden 
nanique. Enga chojninga: "Be ga asa bejode iji barani casica 
jnupe." 24 Uje Dupade e t6ra ore aja guesi iji dajuticabia 
enga chi doi nanique enga chicha darogode gate unirisono 
aja dajuticabia uate yui iji guede garani yui. Enga chi 
asSreraque deji to enga chi pioguipise nanique enga chibote 
erami to nanique ga charaque poria yui nanique ujetiga ca 
ayorerique chisapo ri nanique. Uje poria uate adie gajnei tu 
pucuecaringue eyiigojmai nanique gu. 

